Modus Energy

„Modus Energy“ – atsinaujinančios energetikos įmonė, vystanti biodujų ir saulės energetikos projektus Lietuvoje, Lenkijoje, Baltarusijoje ir kitose Europos šalyse.

Istorija

„Modus Energy“ 2006 metais įkūrė tarptautinė įmonių grupė „Modus Group“. 
Pagrindinė „Modus Energy“ veiklos sritis – atsinaujinančios energetikos gamybos stiprinimas ir vystymas. Įmonė investuoja į pažangius technologinius sprendimus, pati vartoja savo pagaminamą žaliąją energiją ir parduoda ją kitiems. 
Biodujų srityje įmonė veikia aštuonerius metus (nuo 2010-ųjų), saulės energetikos – septynerius (nuo 2011-ųjų). Tais metasi „Modus Group“ Lietuvoje pastatė dvi pirmąsias saulės elektrines.
2018–2019 metais kaip pagrindinės „Modus Energy“ plėtros kryptys numatomos Lenkija ir Ispanija. Šiose šalyse įmonė vysto saulės elektrinių projektus. Į svarbiausias plėtros kryptis patenka ir Baltarusija, kurioje „Modus Energy“ įgyvendins 4 biodujų jėgainių projektus.
„Modus Energy“ saulės ir biodujų jėgainių projektavimo bei statybų darbus Lietuvoje atlieka „Modus Energy Solutions“ (pirmtakė – „Renvia“).

Saulės energetikos projektai Lietuvoje

Nuo 2011 metų „Modus Energy“ Lietuvoje pastatė 42 saulės elektrines. Pirmosios iš jų – tai 940 kW Rusonių saulės elektrinė Kaišiadorių rajone ir 995 kW Juozapavo saulės elektrinė Kauno rajone. 
„Modus Energy“ Lietuvoje taip pat teikia žaliosios energijos sprendimus verslui. Vieni iš tokių projektų – tai 13 kW galios elektrinė ant „Porsche“ salono stogo ir 30 kW elektrinė ant „Krasta Auto“ salono stogo. 
Šiuo metu visų Lietuvoje veikiančių saulės elektrinių galia siekia 78,8 MW, iš kurių 8 proc. – „Modus Energy“ pastatytų elektrinių.

Biodujų energetikos projektai Lietuvoje

„Modus Energy“ valdo 11 biodujų jėgainių Lietuvoje, kurių bendra instaliuota elektrinė galia siekia 7,55 MW, o šiluminė – 8,01 MW. Šios jėgainės įrengtos šalia gyvulininkystės ūkių ir sąvartynų. Elektros bei šilumos energija jose išgaunama iš sukauptų atliekų. 
„Modus Energy“ valdomos biodujų jėgainės sudaro apie 22 proc. visų Lietuvoje įrengtų biodujų elektrinių galios. Vienos iš didžiausių įmonės jėgainių – 1 MW galingumo biodujų jėgainė Kazokiškių kaime, 1,1 MW galingumo Pasodėlės kaime ir 1 MW galingumo Lekėčių miestelyje.

Saulės energetikos projektai Europoje

„Modus Energy“ saulės energetikos projektus įgyvendina ir Lenkijoje, Ispanijoje bei Baltarusijoje.
2016 metais „Modus Energy“ Baltarusijoje pastatė 5,8 MW saulės energijos jėgainę. Projekto metu 14 ha teritorijoje sumontuota 22,6 tūkst. saulės modulių. Numatyta, kad ši saulės jėgainė per metus pagamins 6,27 mln. kWh ir patenkins maždaug 3 tūkstančių namų ūkių poreikius.
Vieni didžiausių įmonės investicinių projektų vystomi Lenkijoje. Bendra įmonės elektrinių galia šioje šalyje sieks apie 56 megavatus (MW), o jėgainių parkų plotas užims apie 130 ha. Planuojama šio projekto vertė siekia daugiau nei 50 mln. eurų. „Modus Energy“ jėgainės sudarys daugiau nei dešimtadalį visų Lenkijos saulės energijos sektoriaus pajėgumų.

Biodujų energetikos projektai Europoje

„Modus Energy“ nuo 2017 metų žaliosios energetikos projektus vysto ir Baltarusijoje. Artimiausi investiciniai įmonės planai šioje šalyje – tai 4 biodujų jėgainių projektai. Per metus jie leis pagaminti 32 gigavatvalandžių (GWh) elektros ir tiek pat šilumos energijos. Į biodujų jėgaines Baltarusijoje „Modus Group“ investuoja laimėjusi kelis viešus aukcionus. 
Siekiant biodujų jėgainių projektams pritraukti papildomų lėšų, „Modus Group“ 2018 metais pasirašė susitarimą su Europos rekonstrukcijos ir plėtros banku (ERPB) dėl biodujų jėgainių projektų Baltarusijoje finansavimo. Pagal šį susitarimą ERPB įmonių grupei suteiks 12,3 mln. eurų paskolą.

Elektros iš saulės gamybos paslauga „Green Genius“

2018 pavasarį „Modus Energy“ pradėjo teikti elektros iš saulės gamybos paslaugą (angl. solar as a service). Paslaugos techniniu įgyvendinimu ir vystymu rūpinasi įmonė „Green Genius“. Solar as a service esmė – individualiuose namuose gyvenantiems asmenims arba verslo subjektams įrengiama saulės elektrinė, mokestį taikant tik už pagamintos elektros energijos kiekį.  Paslauga pradėta teikti Lietuvoje, bet plečiama po visą Europą.
Pirmasis „Green Genius“ projektas Lietuvoje, skirtas juridiniams asmenims –  saulės elektrinė ant verslo miestelio „Technopolis“ stogo, įrengta 2018-ųjų vasarą. Ant „Technopolio“ biurų pastato „Penta“ „Green Genius“ sumontavo 31 kW galios saulės elektrinę. Dar dviejų „Technopolio“ biuro pastatų Vilniuje – „Alfa“ ir „Gama“ – stogus „Green Genius“ taip pat padengė saulės moduliais. 
Nuo 2018-ųjų vasaros elektros iš saulės gamybą kaip paslaugą įmonė pradėjo teikti ir fiziniams asmenims; pirmieji klientai atsiperkamumą planuoja vertinti po metų naudojimo. 
„Green Genius“ veikla Europoje pradėta Ukrainoje, Žitomiro srityje. Čia įgyvendinamas naujo saulės jėgainių parko projektas (numatoma veiklos pradžia – 2019-ųjų antrasis pusmetis). Suplanuotame jėgainių parke bus pagaminama apie 45 000 megavatvalandžių (MWh) elektros energijos per metus. 
Kita „Green Genius“ kryptis – Lenkija. Skaičiuojama, kad Lenkijoje bendra visų planuojamų elektrinių galia sieks 56 megavatų (MW), o parkų plotas – maždaug 130 ha. Paslaugos plėtra taip pat numatoma Italijoje, Ispanijoje, Portugalijoje, Graikijoje ir Danijoje.

Obligacijos

Investicijoms į atsinaujinančių išteklių energetikos projektus pritraukti 2015 metais „Modus Energy“ išplatino 1,7 mln. eurų nominalios vertės obligacijas. Šios obligacijos buvo įtrauktos į vertybinių popierių biržos „Nasdaq“ Baltijos „First North“ alternatyviąją rinką. Obligacijų emisiją bendrovė išpirko 2017 metų pavasarį, anksčiau numatyto laiko, investuotojams sumokėjusi palūkanas ir 0,75 proc. išankstinio išpirkimo premiją. Pritrauktas lėšas įmonė panaudojo biodujų energetikos projektams įgyvendinti.